PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra proiectului de Lege pentru modificarea art. 9 alin. (1) din 
Legea nr. 544/2001 privind liberul acces 
la informaţiile de interes public

Proiectul de lege pentru modificarea art. 9 alin. (1) din Legea nr. 544/2001 privind liberul acces la informaţiile de interes public a fost transmis Comisiei cu adresa nr. PL .- x  690 din 4 noiembrie 2008.

Comisia pentru cultură, arte, mijloace de informare în masă a  fost sesizată în fond cu acest proiect de lege, spre avizare fiind transmis Comisiei juridice, de disciplină şi imunităţi. În redactarea raportului, Comisia a ţinut cont de avizul favorabil al Consiliului Legislativ nr. 508 din 29.04.2008 precum şi de Punctul de vedere al Guvernului, nr. 1986/11.06.2008, care nu susţine adoptarea acestei iniţiative legislative.

Prin obiectul de reglementare şi conţinutul său, proiectul de lege, face parte din categoria legilor ordinare. 

Proiectul de lege a fost adoptat de Senat, în şedinţa din 6 octombrie 2008, în calitate de primă Cameră sesizată.

Proiectul de lege a fost dezbătut în şedinţa Comisiei din ziua de 13 ianuarie 2009. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Ministerului Culturii, Cultelor şi Patrimoniului Naţional, domnul Demeter Andras Istvan.

Acest proiect de lege are ca obiect de reglementare modificarea alin. (1) al art. 9 din Legea nr. 544/2001 privind liberul acces la informaţiile de interes public, cu modificările şi completările ulterioare, în sensul precizării că toate costurile suportate de solicitantul unei informaţii nu vor depăşi cheltuielile făcute de autoritatea sau instituţia publică pentru realizarea copiilor de pe actele solicitate.
La lucrările Comisiei au fost prezenţi 12 deputaţi, din totalul de 19 membri ai Comisiei. 


Raportul Comisiei a fost adoptat cu majoritatea voturilor celor prezenţi în sală în momentul votului, respectiv 10 voturi pentru respingere şi o abţinere.

Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea proiectului de lege pentru modificarea art. 9 alin. (1) din  Legea nr. 544/2001 privind liberul acces la informaţiile de interes public, în forma prezentată.  Motivarea respingerii se întemeiază pe următoarele considerente:
-   În forma adoptată de Senat, conţinutul alineatului (1) al articolului 9 este identic cu forma aflată în vigoare, singura noutate constituind-o prevederile articolului II a cărui formulare lasă de dorit. Astfel, sintagma “tarif rezonabil” este una echivocă, nefiind în măsură să rezolve problema identificării unei soluţii în ceea ce priveşte costurile suportate de solicitantul unei informaţii de interes public, costuri rezultate din fotocopierea actelor solicitate.    

